寶林寺作
作者：徐浩
朝代：唐

paragraphs: 茲山昔飛來，遠自琅琊臺。
孤岫龜形在，深泉鰻井開。
越王屢登陟，何相傳詞才。
塔廟宗其巔，規模稱壯哉。
禪堂清溽潤，高閣無恢炱。
照耀珠吐月，鏗轟鐘隱雷。
揆余久纓弁，末路遭邅迴。
一棄滄海曲，六年稽嶺隈。
逝川惜東駛，馳景憐西頹。
腰帶愁疾減，容顏衰悴催。
賴居茲寺中，法士多瓌能。
洗心聽經論，禮足蠲凶灾。
永願依勝侶，清江乘度杯。